Επιχείρηση: Argo

Το **Επιχείρηση: Argo** (αγγλικά: *Argo*) είναι αμερικανικό περιπετειώδες θρίλερ παραγωγής 2012, σε σκηνοθεσία Μπεν Άφλεκ. Το σενάριο έγραψε ο Κρις Τέριο και είναι ελαφρώς βασισμένο στις εμπειρίες του πρώην πράκτορα της CIA, Τόνι Μέντεζ, για τη διάσωση έξι Αμερικανών διπλωματών από την Τεχεράνη του Ιράν κατά τη διάρκεια της Κρίσης των ομήρων στο Ιράν το 1979. Την παραγωγή ανέλαβε ο Άφλεκ μαζί με τους Τζορτζ Κλούνεϊ και Γκραντ Χίσλοβ. Πρωταγωνιστούν οι Μπεν Άφλεκ, Μπράιαν Κράνστον, Άλαν Άρκιν και Τζον Γκούντμαν.

Η ταινία κυκλοφόρησε στους κινηματογράφους των Ηνωμένων Πολιτειών στις 12 Οκτωβρίου 2012. Απέσπασε κυρίως θετικά σχόλια από τους κριτικούς και έγινε μεγάλη εισπρακτική επιτυχία αποφέροντας 232,3 εκατομμύρια δολάρια παγκοσμίως. Βραβεύτηκε με το Όσκαρ Καλύτερης Ταινίας, Διασκευασμένου Σεναρίου και Μοντάζ και με Χρυσή Σφαίρα και BAFTA Καλύτερη Ταινίας και Σκηνοθεσίας.

## Πλοκή
Ένοπλοι εισβάλλουν στην Αμερικανική Πρεσβεία στην Τεχεράνη στις 4 Νοεμβρίου 1979 ως αντίποινα του καταφυγίου που προσέφεραν οι Ηνωμένες Πολιτείες στον Σάχη Μοχάμεντ Ρεζά Παχλαβί. Περισσότερα από 50 άτομα του προσωπικού της πρεσβείας συλλαμβάνονται ως όμηροι, αλλά έξι καταφέρνουν να αποδράσουν και να κρυφτούν στο σπίτι του Καναδού πρέσβη Κεν Τέιλορ. Με την απόδραση τους να παραμένει κρυφή, το Υπουργείο Εξωτερικών των ΗΠΑ ξεκινά να διερευνά πιθανούς τρόπους να τους "βγάλουν" από το Ιράν. Ο Τόνι Μέντεζ, ένας ειδικός πράκτορας της CIA, επικρίνει τις προτάσεις. Και ο ίδιος όμως βρίσκεται σε αδιέξοδο, μέχρι που του έρχεται μια ιδέα ενώ παρακολουθεί στην τηλεόραση με το γιο του την ταινία *[[Μάχη για τον Πλανήτη των Πιθήκων|Μάχη στον Πλανήτη των Πιθήκων]]* (Battle for the Planet of the Apes). Σχεδιάζει να δημιουργήσει μια ιστορία κάλυψης στην οποία οι δραπέτες είναι Καναδοί κινηματογραφιστές, που ψάχνουν "εξωτικές" τοποθεσίες στο Ιράν για τα γυρίσματα μιας ταινίας επιστημονικής φαντασίας.

Ο Μέντεζ και ο προϊστάμενός του Τζακ Ο' Ντόνελ επικοινωνούν με τον Τζον Τσέιμπερς, έναν make-up artist του Χόλιγουντ ο οποίος είχε δημιουργήσει παλιότερα μεταμφιέσεις για τη CIA. Ο Τσέιμπερς τους φέρνει σε επαφή με τον παραγωγό Λέστερ Σίγκελ. Μαζί κατασκευάζουν ένα ψεύτικο κινηματογραφικό στούντιο, διαφημίζουν τα σχέδιά τους και επιτυχώς εδραιώνουν τo *Argo*, μια ψεύτικη ταινία επιστημονικής φαντασίας στο στιλ της ταινία *[[Ο Πόλεμος των Άστρων]]* (Star Wars). Εν τω μεταξύ, ο φόβος των δραπετών όλο και μεγαλώνει στην κατοικία του πρέσβη. Οι επαναστάτες επανασυναρμολογούν τα διαλυμένα χαρτιά της πρεσβείας και μαθαίνουν ότι κάποια άτομα από το προσωπικό δραπέτευσαν. Ο Μέντεζ συναντιέται με έναν πράκτορα της CIA, στην Αγία Σοφία της Κωνσταντινούπολης πριν φύγει για το Ιράν.

Παριστάνοντας τον παραγωγό του *Argo*, o Μέντεζ φτάνει στο Ιράν και έρχεται σε επαφή με τους έξι δραπέτες. Τους παρέχει καναδικά διαβατήρια και ψεύτικες ταυτότητες και τους προετοιμάζει να περάσουν επιτυχώς από την ασφάλεια του αεροδρομίου. Αν και φοβούνται να εμπιστευτούν το σχέδιο του Μέντεζ, διστακτικά δέχονται, γνωρίζοντας ότι και ίδιος ρισκάρει τη ζωή του. Μια επίσκεψη στο παζάρι για να διατηρήσουν την κάλυψή τους πηγαίνει στραβά, αλλά η ιρανική επαφή τους, τους απομακρύνει από το εχθρικό πλήθος.

Ο Μέντεζ πληροφορείται ότι η επιχείρηση ακυρώνεται ώστε να αποφευχθεί σύγκρουση με μια προγραμματισμένη στρατιωτική επιχείρηση διάσωσης των ομήρων. Ο Μέντεζ δεν υπακούει τη διαταγή και αναγκάζει τον Ο' Ντόνελ να αποκτήσει εκ νέου έγκριση για την αποστολή και να βρει αεροπορικά εισιτήρια σε μια πτήση της Swissair. Οι θέσεις των δραπετών στο αεροπλάνο επιβεβαιώνονται την τελευταία στιγμή. Όλοι τους επιβιβάζονται στο αεροπλάνο τη στιγμή που οι Ιρανοί φύλακες ανακαλύπτουν τι πραγματικά συμβαίνει και προσπαθούν να σταματήσουν το αεροπλάνο καθώς αυτό απογειώνεται.

Για να προστατέψουν τους ομήρους που παραμένουν στην Τεχεράνη από αντίποινα, αποκρύβεται η όποια ανάμειξη των Ηνωμένων Πολιτειών και όλα τα εύσημα της αποστολής πηγαίνουν στην Καναδική κυβέρνηση και στον πρέσβη της (ο οποίος έφυγε από το Ιράν με τη σύζυγό του καθώς η επιχείρηση των δραπετών βρισκόταν σε εξέλιξη, η Ιρανή οικονόμος τους, που γνώριζε για τους Αμερικανούς και είπε ψέματα στους επαναστάτες για να τους προστατέψει δραπέτευσε στο Ιράκ). Ο Μέντεζ βραβεύτηκε με το Αστέρι της Μυστικής Υπηρεσίας, αλλά εξαιτίας του απορρήτου της αποστολής, δεν μπορούσε να κρατήσει το μετάλλιο μέχρι το 1997 που αποκαλύφθηκαν όλες οι λεπτομέρειες. Όλοι οι όμηροι απελευθερώθηκαν στις 20 Ιανουαρίου 1981. Η ταινία τελειώνει με την ομιλία του Προέδρου Τζίμι Κάρτερ για την Κρίση και την επιχείρηση "Canadian Caper".

## Ηθοποιοί και Χαρακτήρες
* Μπεν Άφλεκ στο ρόλο του *Τόνι Μέντεζ*
* Μπράιαν Κράνστον στο ρόλο του *Τζακ Ο' Ντόνελ*
* Άλαν Άρκιν στο ρόλο του *Λέστερ Σίγκελ*
* Τζον Γκούντμαν στο ρόλο του *Τζον Τσέιμπερς*
* Κλέα ΝτουΒάλ στο ρόλο της *Κόρα Λάιτζεκ*
* Κρίστοφερ Ντέναμ στο ρόλο του *Μαρκ Λάιτζεκ*
* Σκουτ ΜακΝέρι στο ρόλο του *Τζο Στάφορντ*
* Κέρι Μπισέ στο ρόλο της *Κάθι Στάφορντ*
* Ρόρι Κοκρέιν στο ρόλο του *Λι Σατζ*
* Κάιλ Τσάντλερ στο ρόλο του *Χάμιλτον Τζόρνταν*
* Βίκτορ Γκάρμπερ στο ρόλο του *Κεν Τέιλορ*
* Τέιτ Ντόνοβαν στο ρόλο του *Μπομπ Άντερς*
* Κρις Μεσίνα στο ρόλο του *Μαλίνοβ*
* Ζέλικο Ιβάνεκ στο ρόλο του *Ρόμπερτ Πέντερ*
* Τάιτους Γουέλιβερ στο ρόλο του *Τζον Μπέιτς*
* Μπομπ Γκάντον στο ρόλο του *Σάιρους Βανς*
* Φίλιπ Μπέικερ Χολ στο ρόλο του *Γουόρεν Κρίστοφερ*
* Μάικλ Παρκς στο ρόλο του *Τζακ Κίρμπι*
* Ρίτσαρντ Κάιντ στο ρόλο του *Μαξ Κλέιν*
* Τομ Λενκ στο ρόλο του *Ροντ*
* Κρίστοφερ Στάνλεϊ στο ρόλο του *Τομ Έιχερν*
* Τέιλορ Σίλινγκ στο ρόλο της *Κριστίν Μέντεζ*
* Άσλεϊ Γουντ στο ρόλο της *Μπιούτι*
* Σίλα Βαντ στο ρόλο της *Σαχάρ*

## Παραγωγή
Η ταινία *Επιχείρηση: Argo* βασίζεται στην επιχείρηση με το όνομα "Canadian Caper" που έλαβε χώρα κατά τη διάρκεια της Κρίσης των ομήρων στον Ιράν το 1979 και το 1980. Ο Κρις Τέριο έγραψε το σενάριο βασισμένος στο άρθρο του περιοδικού Wired "How the CIA Used a Fake Sci-Fi Flick to Rescue Americans from Tehran" του Τζόσουα Μπίρμαν. Οι παραγωγοί Τζορτζ Κλούνεϊ, Γκραντ Χίσλοβ και Ντέιβιντ Κλόανς ξεκίνησαν ένα πρότζεκτ βασισμένο στο άρθρο αυτό την ίδια χρονιά και η ανάμιξη του Μπεν Άφλεκ στην ταινία ανακοινώθηκε το Φεβρουάριο του 2011. Τον επόμενο Ιούνιο, ο Άλαν Άρκιν ήταν ο πρώτος ηθοποιός που υπέγραψε για τη συμμετοχή του στην ταινία. Αφού ολοκληρώθηκε η διαδικασία του κάστινγκ, ξεκίνησαν τα γυρίσματα στο Λος Άντζελες της Καλιφόρνια τον Αυγούστου 2011. Επιπρόσθετα γυρίσματα πραγματοποιήθηκαν στο ΜακΛίν της Βιρτζίνια, στην Ουάσινγκτον, Π.Κ. και στην Κωνσταντινούπολη.

Αρχειακό υλικό τηλεοπτικών δελτίων ειδήσεων από την εποχή χρησιμοποιήθηκαν σε όλη την ταινία. Αντανακλώντας τη χρονική περίοδο της ταινίας, οι τίτλοι αρχής χρησιμοποιούν το παλιό λογότυπο της Warner Bros. που χρησιμοποιούσε το στούντιο από το 1972 μέχρι το 1984.

## Υποδοχή
### Εισπράξεις
Με προϋπολογισμό 44.500.000 δολάρια, η ταινία *Επιχείρηση: Argo* έκανε άνοιγμα τριημέρου στη 2η θέση με 19,4 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 136 εκατομμύρια δολάρια και στον υπόλοιπο κόσμο συγκέντρωσε 96,3 εκατομμύρια δολάρια. Παγκοσμίως απέφερε 232,3 εκατομμύρια δολάρια.

### Κριτικές
Στον ιστότοπο συγκέντρωσης κριτικών Rotten Tomatoes, το 96% των 360 κριτικών είναι θετικές, με μέση βαθμολογία 8,4/10. Η κριτική συναίνεση του ιστότοπου αναφέρει: «Έντονη, συναρπαστική και συχνά σκοτεινά κωμική, η ταινία Argo αναπαριστά ένα ιστορικό γεγονός με έντονη προσοχή στη λεπτομέρεια και λεπτοδουλεμένους χαρακτήρες». Το Metacritic, το οποίο χρησιμοποιεί σταθμισμένο μέσο όρο, απέδωσε στην ταινία βαθμολογία 86 στα 100, βασισμένη σε 45 κριτικούς, υποδεικνύοντας «καθολική αναγνώριση». Το κοινό που συμμετείχε σε δημοσκόπηση του CinemaScore έδωσε στην ταινία μέση βαθμολογία «A+» σε κλίμακα από A+ έως F.

### Βραβεία & Υποψηφιότητες

## Παραπομπές


## Εξωτερικοί σύνδεσμοι
* Επίσημη ιστοσελίδα
* 

Κατηγορία:Αμερικανικές ταινίες της δεκαετίας 2010
Κατηγορία:Ταινίες παραγωγής Warner Bros.
Κατηγορία:Ταινίες του 2012
Κατηγορία:Όσκαρ Καλύτερης Ταινίας
Κατηγορία:Αμερικανικές δραματικές ταινίες
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Διασκευασμένου Σεναρίου
Κατηγορία:Ταινίες των οποίων ο μοντέρ κέρδισε Όσκαρ Καλύτερου Μοντάζ
Κατηγορία:Αμερικανικές πολιτικές δραματικές ταινίες
Κατηγορία:Ταινίες με μουσική σύνθεση Αλεξάντρ Ντεσπλά
Κατηγορία:Αμερικανικές θρίλερ ταινίες
Κατηγορία:Αντιαμερικανισμός
Κατηγορία:Ταινίες γυρισμένες στην Κωνσταντινούπολη
Κατηγορία:Ταινίες γυρισμένες στην Τουρκία
Κατηγορία:Ταινίες γυρισμένες στη Βιρτζίνια
Κατηγορία:Ταινίες γυρισμένες στην Ουάσινγκτον, Π.Κ.
Κατηγορία:Ταινίες γυρισμένες στο Λος Άντζελες
Κατηγορία:Ταινίες βασισμένες σε πραγματικά γεγονότα
Κατηγορία:Ταινίες τοποθετημένες στην Κωνσταντινούπολη
Κατηγορία:Ταινίες τοποθετημένες στην Ουάσινγκτον, Π.Κ.
Κατηγορία:Χρυσή Σφαίρα Καλύτερης Ταινίας (Δράμα)
Κατηγορία:Χρυσή Σφαίρα Καλύτερης Σκηνοθεσίας